b'\n_START_ARTICLE_\nRectoria de Bell-lloc d\'Urgell\n_START_SECTION_\nDescripci\xc3\xb3\n_START_PARAGRAPH_\nEdifici de planta rectangular constru\xc3\xaft aprofitant elements constructius de l\'esgl\xc3\xa9sia vella. Fa\xc3\xa7ana de pedra amb motius decoratius destacables: la finestra geminada. La part superior t\xc3\xa9 un fris dividit cinc parts separades per arcuacions lobulades i petites columnes. En el seu interior es disposen rostres humans i un motiu central desgastat, tot i que podia eludir a motius vegetals. L\'obertura de la zona central est\xc3\xa0 emmarcada per un fris vegetal superior i dos emblemes her\xc3\xa0ldics tancats dins de "quadril\xc3\xb2buls". A la part baixa d\'aquesta obertura, una peanya, indica que temps en\xc3\xa7\xc3\xa0 hi devia haver alguna imatge. La porta, adovellada, est\xc3\xa0 protegida per una cornisa triangular a manera de guardapols.\n_START_SECTION_\nHist\xc3\xb2ria\n_START_PARAGRAPH_\nFou seu de l\'esgl\xc3\xa9sia provisional de la poblaci\xc3\xb3 d\'en\xc3\xa7\xc3\xa0 que el primer temple fou destru\xc3\xaft en els fets de 1936. Aquesta activitat es mantingu\xc3\xa9 fins a l\'any 1952 en qu\xc3\xa8 s\'inaugur\xc3\xa0 el temple actual. Aquest edifici fou bene\xc3\xaft el 1942 i en la seva construcci\xc3\xb3 s\'aprofitaren les runes del temple primitiu, almenys fins al 1r pis que despr\xc3\xa9s seria la rectoria. La resta es f\xc3\xa9u amb totxos dins la teulada. La fa\xc3\xa7ana \xc3\xa9s  totalment de pedra i les pedres de la porta s\xc3\xb3n de l\'esgl\xc3\xa9sia primitiva. La rectoria primitiva tocava al temple primitiu. Aquesta ja existia el 1716, per\xc3\xb2 anys despr\xc3\xa9s, segons les vistes pastorals, s\'ensorr\xc3\xa0. L\'any 1738 ja en tenien una nova que fou destru\xc3\xafda, juntament amb el temple, quan la Guerra Civil. El 3 de maig de 1940 es propos\xc3\xa0 construir la rectoria al pis superior de l\'esgl\xc3\xa9sia provisional. En disposar la poblaci\xc3\xb3 d\'un  nou temple parroquial, l\'actual, aquesta edificaci\xc3\xb3 fou habilitada com a Centre d\'Acci\xc3\xb3 Cat\xc3\xb2lica i despr\xc3\xa9s com a Bar. Actualment i d\'en\xc3\xa7\xc3\xa0 1992 en qu\xc3\xa8 deixa de ser bar, dep\xc3\xa8n de la parr\xc3\xb2quia.'